Die Blitsbokke is die enigste nasionale span wat die Kaapstad-stadion twee agtereenvolgende dae kon vol pak en wat deur alle ondersteuners omarm word.
Senatla het in Saterdag se kragmeting met Frankryk sy 200ste drie vir die Blitsbokke gedruk en verby 1 000 punte geskuif. Hy is slegs die vyfde speler ter wêreld wat 200 of meer drieë kon druk.
Hy het dit in sy 35ste toernooi en in sy 175ste wedstryd reggekry, 16 toernooie minder as Dan Norton van Engeland.